**ДО**

**Г-Н КАЛИН КАМЕНОВ**

**КМЕТ НА ОБЩИНА ВРАЦА**

**ул. „Стефанаки Савов” №6**

**гр. Враца 3000**

**Относно:** *Инвестиционно предложение „Изграждане на навес, южно от сепарираща инсталация при обект ’’Регионално депо за неопасни отпадъци на общините Враца и Мездра”*

**УВАЖАЕМИ ГОСПОДИН КАМЕНОВ,**

Във връзка с внесено уведомление с вх. № ОВОС-ЕО-230/21.06.2023 г. на РИОСВ-Враца, за горецитираното инвестиционно предложение, на основание чл. 6а, т. 2 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС, ДВ бр. 73/2007 г., изм. и доп. ДВ бр. 94/2012 г.)*, Ви уведомявам следното:

Така заявеното инвестиционно предложение *„Изграждане на навес, южно от сепарираща инсталация при обект ’’Регионално депо за неопасни отпадъци на общините Враца и Мездра”* попада в обхвата на чл. 2, ал. 2 от *Наредбата за ОС*.

Съгласно внесената с уведомлението информация и документация, навесът ще се изгради в имот с идентификатор 12259.788.9 по КККР на гр. Враца, урбанизирана територия с НТП: Депо за битови отпадъци, площ 101915 кв. м. Избраната площадка е ситуирана южно от сградата на сепариращата инсталация и близо до съществуващия навес за складиране на балирани суровини. Западно от площадката преминава вътрешен експлоатационен път с облицован канал, успоредно покрай действащата към момента клетка №2.1. Предвидено е съоръжението да се изпълни като стоманена носеща конструкция и стоманобетонови фундаменти с ограждащи стени и покрив от профилна ламарина ЛТ55, студеноформувана с дебелина на листа d=0.7mm, от стомана S235J0, поцинкована. Размерът на сградата ще е 12.15/18.25 м. Ще се разположи върху площадка с асфалтова настилка със същите размери. Навесът ще е тристранно затворен, със стени от LT ламарина. Покривът ще е с наклон 12,18º, с покритие от LT ламарина. Застроената прощ на сградата ще е 221,70кв.м., РЗП - 221,70кв.м. Транспортно-комуникационната връзка на обекта със съществуващата транспортна мрежа ще се осъществява, чрез изграждането на асфалтова маневрена площадка с ширина В=18м. и дължина L=31м.

По време на строителството няма да се използват природни ресурси. За водовземането ще се ползва съществуващата ВиК мрежа. Генерираните отпадъци ще се третират съгласно изискванията на Закона за управление на отпадъците, Комплексно разрешително №5-Н1/2010 г. и План за управление на отпадъците, като ще се предават на лица, притежаващи съответните разрешителни по чл. 35 от ЗУО. В процеса на работа не се очаква емитиране на вредни вещества във въздуха, водите и/или почвите. Инвестиционното предложение не е свързано с формиране на отпадъчни води.

Мястото на реализация на ИП **не попада** в границите на защитени територии по смисъла на *Закона за защитените територии* (ЗЗТ, Обн. ДВ, бр. 133/1998 г.) и в обхвата на защитени зони съгласно *Закона за биологичното разнообразие (ЗБР, Обн. ДВ, бр. 77/2002 г.).* Най-близо разположените защитени зони, на 1 км и 1,500 км, са BG0000166 „Врачански Балкан” за опазване на природните местообитания и на дивата флора и фауна, обявена със Заповед № РД-1031/17.12.2020 г. на МОСВ (Обн. ДВ, бр. 19/2021 г.) и BG0002053 „Врачански Балкан” за опазване на дивите птици, обявена със Заповед № РД-801/04.11.2008 г. на МОСВ (обн. ДВ, бр. 105/2008 г.).

Така заявеното инвестиционно предложение и предвидената с него дейност **не попада/не може** да бъде отнесено към някоя от позициите на Приложения № 1 и № 2 на Закона за опазване на околната среда (ЗООС) и **не подлежи** на регламентираните по реда на глава шеста от него процедури по оценка на въздействието върху околната среда (ОВОС) или екологична оценка (ЕО).

С оглед гореизложеното, отчитайки **местоположението** (извън границите на защитени зони от мрежата „Натура 2000“) **и характера** (ЕЕ на съществуваща сграда) на заявеното инвестиционно предложение, при реализацията му **няма вероятност от отрицателно въздействие** върху защитени зони от мрежата „Натура 2000“, включително и върху най-близо разположените защитени зони, по отношение на: пряко или косвено унищожаване, увреждане или фрагментиране на природни местообитания и местообитания на растителни и животински видове, вкл. птици, предмет на опазване в защитените зони; трансформация на местообитания на видове, безпокойство или прогонване на видове, предмет на опазване; нарушаване целостта и целите на опазване на защитените зони; нарушаване кохерентността между съседни защитени зони; въздействие на предложените дейности причинени поотделно или във взаимодействие с други инвестиционни предложения/планове, програми проекти (ИП/ППП).

В тази връзка на основание чл. 2, ал. 2 от *Наредбата за ОС,* Ви уведомявам, че за така заявеното инвестиционно предложение *„Изграждане на навес, южно от сепарираща инсталация при обект ’’Регионално депо за неопасни отпадъци на общините Враца и Мездра”*, **преценката** на компетентния орган е, че **не е необходимо провеждане на процедура по реда на Глава втора** от Наредбата за ОС.

*Настоящото писмо се отнася само за заявените параметри на инвестиционното предложение и не отменя необходимостта от получаване на съгласувания или разрешителни, предвидени в други закони и подзаконови нормативни актове.*

*При всички случаи на промяна в параметрите на инвестиционното предложение или на някои от обстоятелствата, при които е издадено настоящото писмо, възложителят е длъжен да уведоми незабавно РИОСВ за промените.*

